Lisaks sellele, et Maale jõudvat päikesekiirguse hulka mõjutavad perioodiliselt  Maa pöörlemise ja tiirlemise parameetrid, muutub Päikese enda aktiivsus keskmiselt 11-aastase perioodiga. Ka see lühike tsükkel korreleerub hästi Maa pinna temperatuuri muutustega. Näiteks viimase 150 aasta andmed näitavad, et Päikese plekkide arvu suurenemise perioodid kattuvad maailmamere pinna temperatuuri tõusuga (mõõdetud laevadelt). Samuti on selgelt näha, et mida lühemad on olnud Päikese aktiivsuse tsüklid, varieerudes vahemikus 10-12 aastat, seda suuremad on olnud põhjapoolkera maismaa temperatuuri  positiivsed anomaaliad. Näiteks 1940.-1950. aastate maapinna temperatuuri tõus (vt joonis 4 trükinumbris) langeb kokku 10-10,5 aastat kestnud Päikese aktiivsuse perioodidega, samas kui enne ja pärast seda esinesid 11-12aastased aktiivsuse tsüklid.